b"\n_START_ARTICLE_\nMishima\n_START_SECTION_\nHist\xc3\xb2ria\n_START_PARAGRAPH_\nEl grup fou fundat l'any 1999 i public\xc3\xa0 el seu primer disc l'any seg\xc3\xbcent. Per b\xc3\xa9 que els seus dos primers discs, gravats en angl\xc3\xa8s (tot i que amb algunes can\xc3\xa7ons en catal\xc3\xa0), ja van ser for\xc3\xa7a ben acollits per la cr\xc3\xadtica, el veritable reconeixement els va arribar amb la publicaci\xc3\xb3 del tercer, Trucar a casa. Recollir les fotos. Pagar la multa (2005), un \xc3\xa0lbum \xc3\xadntegrament en catal\xc3\xa0. _NEWLINE_Tamb\xc3\xa9 en catal\xc3\xa0 van publicar el seg\xc3\xbcent treball, Set tota la vida (2007), que recull catorze hist\xc3\xb2ries escrites i cantades per David Carab\xc3\xa9n. A mig cam\xc3\xad entre el pop i la can\xc3\xa7\xc3\xb3 d'autor, les peces d'aquest \xc3\xa0lbum s\xc3\xb3n m\xc3\xa9s curtes i directes que les anteriors, i mostren un contingut m\xc3\xa9s cru; tot aix\xc3\xb2, sense abandonar la vocaci\xc3\xb3 liter\xc3\xa0ria que els ha caracteritzat sempre. La revista musical Rockdelux va triar Set tota la vida com un dels millors \xc3\xa0lbums espanyols de la d\xc3\xa8cada._NEWLINE_El 12 d'abril de 2010 van publicar el seu cinqu\xc3\xa8 \xc3\xa0lbum Ordre i aventura, que la banda va presentar oficialment el 2 de juny del mateix any a la Sala Apolo de Barcelona i que els va portar a omplir el Palau de la M\xc3\xbasica Catalana el mar\xc3\xa7 de 2011, despr\xc3\xa9s d'una intensa gira._NEWLINE_El 27 de mar\xc3\xa7 de 2012 van editar el seu sis\xc3\xa8 disc L'amor feli\xc3\xa7, gravat als Estudis de Paco Loco, a El Puerto de Santa Mar\xc3\xada. El disc va entrar al n\xc3\xbamero nou de la llista de vendes en la seva primera setmana a les botigues. Estil\xc3\xadsticament, en aquesta ocasi\xc3\xb3 el treball es situa entre la can\xc3\xa7\xc3\xb3 d'autor i el grup de rock._NEWLINE_El 25 de mar\xc3\xa7 de 2014 va sortir a la venda el set\xc3\xa8 \xc3\xa0lbum del quintet barcelon\xc3\xad anomenat L'\xc3\xa0nsia que cura. L'11 de mar\xc3\xa7 la banda va fer p\xc3\xbablic el primer senzill del disc titulat \xc2\xabLlepar-te\xc2\xbb. Les dotze can\xc3\xa7ons d'aquest nou treball discogr\xc3\xa0fic han estat enregistrades durant el mes de gener a l'estudi Black Box Studio, situat a Fran\xc3\xa7a, concretament a la regi\xc3\xb3 d'Anjou. La gira del disc va durar un any i mig, finalitzant a la Sala Apolo de Barcelona el 29 de desembre de 2015. _NEWLINE_El 5 de maig de 2017 va sortir el vuit\xc3\xa8 disc: Ara i res. El single va ser \xc2\xabQui m\xc3\xa9s estima\xc2\xbb, seguida de \xc2\xabS'haur\xc3\xa0 de fer de nit\xc2\xbb i \xc2\xabMenteix la primavera\xc2\xbb. Un \xc3\xa0lbum m\xc3\xa9s reposat, obtenint una molt bona cr\xc3\xadtica i considerat el millor disc pop-rock en catal\xc3\xa0 als Premis Enderrock."